Birutė Letukaitė

Birutė (Birūta) Letukaitė-Komskienė (g. 1952 m. kovo 27 d. Kaune) – Lietuvos šokėja, choreografė, pedagogė.

Biografija 
1967–1979 m. išraiškos šokio mokėsi pas Kirą Daujotaitę, buvo trupės „Sonata“ šokėja bei solistė. 1978 m. baigė bibliotekininkystę Vilniaus universiteto Kauno vakariniame fakultete. 1974–1984 m. Kauno viešosios bibliotekos vyr. bibliotekininkė bibliografė.

1980 m. Kaune įkūrė moderniojo šokio studiją „Aura“ (nuo 1995 m. Kauno miesto savivaldybės šokio teatras „Aura“, pirmasis profesionalus moderniojo šokio teatras Lietuvoje), jo direktorė ir meno vadovė. 1989 m. surengė pirmąjį modernaus šokio festivalį Lietuvoje. Įvairių šokio technikų ir choreografijos mokėsi šokio seminaruose Lietuvoje ir užsienyje: International Sommerkurs des Tanz Palucca Schule in Dresden (1976, 1984, 1985, 1988, 1989); International Dance Week in Prague (1988, 1989); Seminaruose festivalių metu Taline (1988, 1990), Duisburge (1991–1995), Gdanske (1996, 1997), Swansea, Velse (1995), Vitebske (1993–1998). 
1984–1988 m. Kauno Centro sporto mokyklos choreografė. 1991–2011 m. Vytauto Didžiojo universiteto, nuo 2005 m. Lietuvos kūno kultūros akademijos dėstytoja. Nuo 1989 m. Kaune rengia Tarptautinį šokio festivalį AURA. Dėsto prie šokio teatro 1993 m. įkurtoje studijoje. Šiuolaikinio šokio asociacijos narė.

Kūryba 
Kuria įvairios stilistikos (nuo išraiškos ir džiazo iki postmodernistinės) kompozicijas. Žymiausios: „Aura“, „Varpų siuita. Prisiminimai“, „Pavasaris“, „Lietuviškos variacijos“, „Valsas“, „Stotyje“, „M. K. Č.“, „Galvė“, „Juodieji“, „Trys solo“, „Natyasastra“, „Improvizacija su Litvinskiu“, „Svajonė“, „Extremum mobile“, „Prisiminimai apie ateitį“, „re – gi – ne – re – gi“, „Aseptinė zona, arba lietuviškos sutartinės“, „GODOS. II dalis“.

Sukūrė choreografiją Kauno dramos teatro spektakliams (Frederikas Garsija Lorka. Jerma, 1992 m.; Torntonas Vailderis. Per plauką nuo žūties, 1993 m., rež. Gytis Padegimas), bei Vytauto Grigolio spektakliams (Karūnos vėtra, 2002 m.; Mindaugas. Vorutos vilkolakio giesmė, 2003 m.; Didysis Vytautas – karalius, 2004 m.; Palikit vardą Lietuvos, 2005 m.; visi per Pažaislio muzikos festivalį pastatyti prie Kauno pilies).

Įvertinimas 
 2005 m. – Kauno miesto savivaldybės III laipsnio Santakos garbės ženklas už nuopelnus Kauno miestui
 2006 m. – Auksinis scenos kryžius už spektaklį „Aseptinė zona, arba lietuviškos sutartinės“
 2006 m. – Kauno dvasios riteris 2006, už nuopelnus kultūros srityje
 2007 m. – Kauno apskrities garbės ženklas už gyvenimo nuopelnus
 2008 m. – Kauno meno kūrėjų asociacijos premija už 2007 m. kūrybinius pasiekimus Lietuvoje ir užsienyje
 2008 m. – Vyriausybės kultūros ir meno premija už nuopelnus Lietuvos kultūrai ir menui.
 2012 m. – Lietuvos teatrų sąjungos Kauno skyriaus apdovanojimas „Fortūnos“ statulėlė už šokio spektaklio „Medėjos“ choreografiją.
 2012 m. – Kauno miesto savivaldybės įteiktas Kauno miesto burmistro J. Vileišio pasidabruotas medalis už nuopelnus Kauno miestui.
 2012 m. – Kauno miesto mero prizas už modernaus šokio populiarinimą ir Lietuvos vardo garsinimą Kauno šokio teatro „Aura“ 30-mečio proga.
 2013 m. – Kauno m. savivaldybės kultūros ir meno premija skirta choreografei Birutei Letukaitei už scenos meno puoselėjimą, laimėjimus nacionaliniuose ir tarptautiniuose konkursuose, ilgametę aktyvią ir reikšmingą kultūrinę veiklą.
 2013 m. – Auksinis scenos kryžius Birutei Letukaitei už ilgametį kūrybos indėlį į Lietuvos šiuolaikinio šokio meną apdovanota choreografė Birutė Letukaitė.
 2014 m. – Jaunųjų teatro kritikų apdovanojimas Kauno šokio teatrui „Aura“ už metų šokio spektaklį „Padaryk iš manęs jungiklį“ ir choreografei Birutei Letukaitei (Birūtai Komskienei) – už geriausiai plėtojamą kūrybinę veiklą.
 2014 m. – FORTŪNA-2014 (Lietuvos teatro sąjungos Kauno skyriaus teikiamas prizas), Kauno šokio teatrui „Aura“ už geriausią sezono šokio spektaklį „Padaryk iš manęs jungiklį“ (chor. B. Letukaitė).
 2015 m. VI Dalios Tamulevičiūtės profesionalių teatrų festivalyje režisierė B. Letukaitė apdovanota diplomu už muzikos ir plastikos dermę spektaklyje „Padaryk iš manęs jungiklį“ (chor. Birutė Letukaitė).
 2015 m. Jaunųjų teatro kritikų padėka už šiuolaikinio šokio puoselėjimą Kaune.
 2016 m. Pagrindinis prizas  už geriausią festivalio spektaklį Lietuvos profesionaliųjų teatrų festivalyje „Vaidiname žemdirbiams 2016“. Apdovanojimą pelnė spektaklis „Godos“. Choreografija: Birutė Letukaitė (Lietuva), Anė Ekenes, Pia Holden (Norvegija).
 2017 m. Lietuvos teatro sąjungos Kauno skyriaus Fotūnos prizas  FORTŪNA-2016, Kauno šokio teatro „AURA“ Choreografei Birutei Letukaitei už spektaklių „Sekretas“, „Labirintas“, „Godos“ sukūrimą,  Kauno šokio teatras „AURA“
 2017 m. spektaklis „Noriu maitinančio dienos iš tavo rankų“ (chor. B. Letukaitė) Lietuvos profesionaliųjų teatrų festivalyje „Vaidiname žemdirbiams 2017“ žiūrovų išrinktas geriausiu spektakliu.
 2018 m. Garbės ženklas “Nešk savo šviesą ir tikėk“. Aukščiausias Kultūros ministerijos skiriamas apdovanojimas – garbės ženklas „Nešk savo šviesą ir tikėk“ Kauno šokio teatro „Aura“ įkūrėjai, direktorei ir meno vadovei Birutei Letukaitei
 2022 m.  2-ojo laipsnio Santakos garbės ženklas

Šaltiniai 

Lietuvos išraiškos šokėjai
Lietuvos šiuolaikinio šokio atlikėjai
Lietuvos choreografai